L'Eliana llança un taller d'estimulació cognitiva
28 de març de 2024

L'Ajuntament de l'Eliana ha llançat un taller d'estimulació cognitiva dirigit a persones diagnosticades de malalties neurodegeneratives en estadi incipient o bé amb sospita de contraure-la. Una acció que s'emmarca en la clara aposta del Consistori contra l'Alzheimer, centrada en la prevenció, l'atenció dels veïns i les veïnes afligits per aquesta afectació i el seu entorn i la detecció precoç.

Una proposta de l'àrea de Persones Majors i Polítiques Socials que té com a objectiu millorar la qualitat de vida d'aquest col·lectiu i que buscarà convertir-se en un espai que done resposta a les seues necessitats.

A més, una vegada al mes en horari de vesprada, es crearà un espai d'acompanyament a càrrec d'una psicòloga acreditada, dirigit a les famílies de les persones afectades i als seus cuidadors. Per a participar, les persones interessades poden inscriure's en el Centre Sociocultural en horari de matins, de 9 a 13 hores.